གླིང་སྒྲུང་ནང་གི་འཇང་གླིང་གཡུལ་འགྱེལ་གྱི་འཇང་ས་དམ་རྒྱལ་པོ་བྱ་བ་ནི་དེ་གའི་སྔ་མའི་རྒྱལ་བོ་རྒྱ་སྐད་དུ་མའོ་ཐེན་ཝངཞེས་འབོད་པ་དེ་ཡིན་པར་བཤད།འཇང་རྒྱལ་བོ་དེས་ཁམས་ཕྱོགས་ལ་དམག་དྲངས་ཏེ་བཙན་རྫོང་བརྩིགས་པ་རྒྱལ་ཐང་དང་བདེ་ཆེན་ཕྱོགས་ན་ད་ལྟ་ཡང་མཐོང་རྒྱུ་ཡོད་ལ།འཇང་གླིང་གཡུལ་འགྱེལ་གྱི་སྒྲུང་ཡང་དམག་འཁྲུག་དེར་རྨང་གཞི་བྱས་པ་ལས་བྱུང་བ་ཡིན་ཞེས་ལོ་རྒྱུས་སྨྲ་བ་རྣམས་བཤད།འཇང་རྒྱལ་བོའི་མཁར་ཤུལ་གར་ཡོད་རྩད་གཅོད་བྱས་པ་ན།འཇང་རིགས་སྣེ་ཤན་བུ་མོ་དེས་འཇང་རྒྱལ་བོའི་ཕོ་བྲང་གི་ཤུལ་དེང་གི་ལིས་ཅང་མི་དམངས་སྲིད་གཞུང་ཆགས་ཡུལ་དེ་ཡིན་ཚུལ་དང་།དེ་ན་ད་ལྟ་ཡང་ཕོ་བྲང་གི་རྣམ་པ་ཙམ་ཡོད་ལ།འཇང་རྒྱལ་བོའི་ཁྱིམ་རྒྱུད་ཀྱི་རུས་མིང་མུའུ་ཡིན་པར་ལབ་སོང་།རྒྱའི་སྐད་དུ་མུའུ་ཞེས་པ་ནི་དོན་ལ་བོད་ཀྱི་སྔོན་མའི་རུས་ཆེན་རྨུའམ་དམུ་ཨེ་ཡིན་སྙམ།དེ་ལྟར་ན་འཇང་རྒྱལ་བོ་ཡང་རུས་རྒྱུད་ཀྱི་ཆ་ནས་ཀྱང་བོད་དང་འབྲེལ་བ་ངེས་ཅན་ཡོད་དགོས་སོ།།